《竹素山房小饮南徐唐正方善歌吴伶以长箫和之》
元代·仇远

少时闻箫白玉台，一曲未终丹凤来。
金濑空明秋水浅，妙音久不闻蓬莱。
吴下老伶燕中回，能以北腔歌落梅。
红尘筝笛耳一洗，便觉箜篌愤抑琵琶哀。
朱方臞仙古音律，宫长羽短随剪裁。
小春梅柳参差开，肯待羯鼓花奴催。
我辈钟情忘尔汝，浊醪妙理惟醱醅。
晚风吹寒夕阳下，有酒不饮令人咍。
今人青眼映山水，古人白骨生莓苔，
不如相聚常衔杯。呜呼五公七相安在哉，
不如相聚常衔杯。

作者简介：仇远(1247年～1326年），字仁近，一字仁父，钱塘（今浙江杭州）人。因居余杭溪上之仇山，自号山村、山村民，人称山村先生。元代文学家、书法家。元大德年间(1297~1307)五十八岁的他任溧阳儒学教授，不久罢归，遂在忧郁中游山河以终。